Om agteruit te brei – toortsie.com
Januarie 16, 2019 Januarie 16, 2019 ~ Toortsie
Ek is tans besig om ‘n gilet te brei wat vir ‘n VLV- kompetisie bedoel is. In die begin het dit gevoel of ek meer uittrek as wat ek brei, maar iewers het ek aan die gang gekom en vorder dit tog te mooi.
Maar, iewers het daar ‘n fout gekom. Iewers het ek die patroon verkeerd aangevat of iets.
Ek kan dit regknoei, maar die beoordelaars het skerp oë en sal dit beslis raaksien. Terugbrei is al opsie. Nie uittrek nie, want dan gaan ek steke verloor.
Een vir een brei ek die steke terug, ry vir ry, totdat ek uiteindelik by die fout uitkom: Ek het per ongeluk iewers nie deur die hele steek gebrei nie, maar deur die vesel en op so ‘n manier ‘n ekstra steek veroorsaak.
Dit sou op geen manier reggeknoei kon word nie omdat daar ‘n ekstra steek was en sou ek aanhou brei, sou die fout net meer en meer uitstaan en sou ek op die ou end baie meer moes terugbrei.
Ek kon nie help om sommer aan die lewe ook te dink nie. Soms wil ons iets wat verkeerd is, sommer toesmeer, regknoei. En soms werk dit en kom dinge tog reg, maar soms is dit nodig om ‘terug te brei’ totdat ons by die wortel van die fout uitkom en reg te maak.
Terugbrei is nooit lekker nie. Dis verkeerdom. Moeilik. Dit maak seer en ons wil nie altyd daardie seer weer oopkrap nie. Tog is dit die moeite werd om te werk aan jou seerkrydinge sodat jy oor tyd eerder ‘n heel mens word, as een wat swaar dra aan ons seer.
Transformation Prayer Ministry (TPM) is ‘n hulpmiddel om jou te help om die seer van jou lewe te ontknoop.
Posted in Transformation Prayer Ministry,Uncategorized
Next ›Hoekom goed inlê?
16 thoughts on “Om agteruit te brei”
Januarie 16, 2019 om 9:08 vm
Sjoe Toortsie…dis waaragtig die heilige waarheid…. knoeiery op enige vlak loop altyd op meer moeilikheid uit. Dankie vir die pragtige vergelyking. DInk dit geld ook vir kortpaaie vat as jy brei of hekel…dit kan ook nogal in ‘n ramp ontaard.
Januarie 16, 2019 om 9:21 vm
Ja, hoe verder jy knoei, hoe langer jy knoei, hoe meer moet jy knoei om die vorige knoeiwerk reg te stel.
Dit was regtig nie lekker om terug te brei nie, onthou ek brei op sirkelpenne en dis agterpant en voorpante gelyk, so ‘n ry vat laaank, maar toe ek by daai simpel steek kom wat ek verkeerd gemaak het en begin weer vorentoe brei, was dit so lekker en was ek so bly ek het dit gedoen.
Januarie 16, 2019 om 9:25 vm
Ander sou daar opgegee het….ek dink jy is n ster vir teruggaan en regmaak. Dit wil gedoen wees
Januarie 16, 2019 om 9:28 vm
Die ding moet klaar, jong, en ek wil darem graag respek hê vir my eie werk. So ‘n ding bly jou mos pla, en die mooiste van alles is, as ‘n mens so iets dra, en iemand sê vir jou dis mooi, dan wys jy daardie knoeiplek vir die persoon! 🙂
Januarie 16, 2019 om 1:16 nm
Alles wat in die donker gebeur moet eers aan die lig kom voor heling kom. Knoei is mos so donker ding.
Januarie 16, 2019 om 3:15 nm
Januarie 16, 2019 om 4:31 nm
Ek hou baie van die beeld wat jy gebruik. Dinge wat verkeerd is, kan nie reggeknoei word nie. Dit moet behoorlik reggemaak word.
Januarie 16, 2019 om 4:55 nm
Dankie. Ongelukkig kan goed regtig nie reggeknoei word nie.
Januarie 16, 2019 om 6:47 nm
Ek gaan hierdie reblog in die Government Gazette.
Januarie 16, 2019 om 7:47 nm
Wie is hulle? Moet hulle ook agteruit brei?
Januarie 17, 2019 om 9:11 vm
Sug. Nee, dalk moet hulle sommer net uittrek en los.
Januarie 17, 2019 om 10:30 vm
Lekker lag ek vir daai sug
Januarie 17, 2019 om 11:46 vm
Januarie 17, 2019 om 10:38 vm
Klink baie beter. Hul sukkel dan om vorentoe te brei, hoe de dinges gaan hulle dit agtertoe regkry?
Dis die reine waarheid
Januarie 16, 2019 om 6:41 nm
Dis baie waar…
487,326 ste persoon wat hier inloer! Baie dankie en welkom! Hoop jy loer weer in.